Melléklet a …/2014. számú képviselő-testületi határozathoz

Kiskőrösi Polgármesteri Hivatal köztisztviselőivel szemben támasztott hivatásetikai alapelvek és az etikai eljárás szabályai

Bevezetés

Az Etikai Kódex célja a közszolgálathoz fűződő közbizalom erősítése, a hivatali ügyintézés színvonalának emelése, a hivatalon belüli munkatársi kapcsolatok fejlődésének elősegítése és a jó munkahelyi légkör kialakítása. Ennek érdekében az Etikai Kódex összefoglalja és rendszerezi a Kiskőrösi Polgármesteri Hivatal köztisztviselőitől a szervezeten belül és a külső kapcsolatokban is elvárt magatartási, viselkedési normákat. Az etikai elvek kötelezően alkalmazandó munkajogi szabályként funkcionálnak a hivatalban, melyek a köztisztviselők részére feladatuk ellátásához, hatáskörük gyakorlásához, valamint feletteseik utasításainak végrehajtásához támpontot, iránymutatást adnak. 

Az Etikai alapelveket a képviselő-testület a közszolgálati tisztviselőkről szóló 2011. évi CXCIX. törvény (továbbiakban: Kttv.) 231. § (1) bekezdése és a települési köz- és lakossági szolgáltatás igényei, valamint a saját elvárásai alapján meghatározott szempontok figyelembe vételével ………/2014. Képv. test. határozatával az alábbiak szerint állapítja meg. 
A szabályzat hatálya kiterjed a Kiskőrösi Polgármesteri Hivatalnál foglalkoztatott köztisztviselőre, közszolgálati ügykezelőre (továbbiakban köztisztviselő).
I. 

Hivatásetikai alapelvek

1. Általános etikai alapelvek

a) Hűség és elkötelezettség elve, 

b) A nemzeti érdekek előnyben részesítésének elve, 

c) Az igazságos és méltányos jogszolgáltatás elve,

d) Méltóság és tisztesség elve,

e) Az előítéletektől való mentesség elve,

f) A pártatlanság elve,

g) A felelősségtudat és szakszerűség elve,

h) A védelem elve,

i) Az összeférhetetlenség elve,

j) A szolgálat elve.
2. Vezetőkkel szembeni további alapelvek:

a) Példamutatás elve,
b) Szakmai szempontok érvényesítésnek elve,

c) Számonkérési kötelezettség elve.

II. 

Hűség és elkötelezettség elve

A köztisztviselő hűen szolgálja Magyarország érdekeit és céljait.

A köztisztviselő köteles:

· Betartani és betartatni az Alaptörvényen alapuló haza és Alaptörvény alapján kötelező nemzetközi jogi kötelezettségeket, az európai uniós jogszabályokat, valamint az Európai Unió közvetlen hatállyal bíró jogi aktusait;

· Az esküjében vállaltakat lelkiismeretesen megtartani, továbbá a jogszabályokban rögzítetteken túl a hivatásetikai követelményekben előírt kötelezettségeit teljesíteni;

· A Kiskőrösi Polgármesteri Hivatal Szervezeti és Működési Szabályzatában, valamint a mindenkor hatályban lévő Hivatalban belsőleg szabályozott viszonyokra úgy tekinteni, mint amelyek az intézményrendszer részét képezik és a helyi közérdek iránti elkötelezettsége az ezeknek való megfelelés által nyilvánulhat meg;

· Kiskőrös Város érdekeit szem előtt tartva tevékenykedni.
· Kiskőrös Város Önkormányzata szervezeti célkitűzéseihez szakmai munkájukkal a lehető legnagyobb mértékben hozzájárulni.
III. 

Nemzeti érdek előnyben részesítése

A köztisztviselő a nemzet érdekeit és a közjót szolgálja.

A köztisztviselő kötelezettségit – a hazaszeretet és a haza iránti lojalitás érvényre juttatásával – a legnagyobb odaadással teljesítse, a nemzeti érdekek előnyben részesítése érdekében felelősséggel cselekedjen.
A köztisztviselő közszolgálati feladataink ellátásán kívül politikai vagy egyéb tevékenysége semmilyen módon sem veszélyeztetheti a közigazgatási funkcióik és feladatok ellátásának pártpolitikai-semlegességébe vetett közbizalmat.

Döntéseiben legyen pártatlan, a valóságnak megfelelő adatok figyelembe véve járjon el, képviselje a közérdeket. 

IV.

Az igazságos és méltányos jogszolgáltatás
A köztisztviselő köteles a jogszabályok maradéktalan betartására. A jogszabályokat úgy alkalmazza, hogy azok megfeleljenek az általános jogelveknek, az alkalmazott jogszabályok rendeltetésének, valamint a méltányosság követelményeknek. 

Különös gondot kell arra fordítani, hogy a jogalkalmazás során más személyek jogai ne sérüljenek. 

Tilos a rendeltetésellenes joggyakorlás, amelyek mások jogos érdekének csorbítására érdekérvényesítési lehetőségeinek korlátozására, zaklatására, véleménynyilvánítás szabadasságának korlátozására irányulnak vagy vezetnek. 

V.
Méltóság és tisztesség elve

A köztisztviselő magatartásával és megjelenésével erősítse a Polgármesteri Hivatal iránti közbizalmat.

A köztisztviselőnek olyan magatartást kell tanúsítani, mellyel nem veszélyezteti a munkáltatója jó hírét, a hivatalnál betöltött beosztása méltóságát. 

A munkája során ügyelnie kell a saját és ügyfelek méltóságának megőrzésére. Köteles kollégáival olyan munkakapcsolatot fenntartani, melyben biztosított mindkét fél méltósága.
A köztisztviselő hivatali- és magánéletében olyan hivatásához méltó, tisztességes és példamutató magatartást kell tanúsítania, amellyel kiérdemli az állampolgárok tiszteletét, megbecsülését, valamint a munkatársai és hivatali felettesei bizalmát.

Magatartását előzékenység, udvariasság és szolgálatkészségnek kell jellemeznie. A hatáskörében elkövetett hibájáért köteles elnézést kérni, a hibát orvosolni és aktívan részt venni az előidézett sérelem következményeinek orvoslásában.

A köztisztviselőnek becsületesnek, fegyelmezettnek és kötelességtudónak kell lennie, vissza kell utasítani minden olyan tartalmú nyílt és burkolt kérést, amely az előírásoktól való eltérésre irányul. 

A köztisztviselő kulturált megjelenésével biztosítja a hivatal és az egész közszolgálat elismertségét, és ezzel is kifejezi az állampolgárok és munkatársak iránti tiszteletét. A Hivatalban és a Hivatalon kívül egyaránt köteles kerülni a szélsőséges, kihívó alkalomhoz nem illő viseletet.
VI.
Előítéletektől való mentesség

A köztisztviselő köteles feladatát-előítéleteket félretéve, attól mentesen eljárni. Tartózkodnia kell minden olyan magatartástól, amely a nemzetiségen, a nemen, a fajon, etnikai vagy társadalmi hovatartozáson, fogyatékosságon, nyelven, valláson vagy hiten, politikai vagy egyéb meggyőződésen, nemzeti kisebbségi hovatartozáson, tulajdonon, vagyoni helyzeten, születésen, fogyatékosságon, koron szexuális beállítottságon alapuló indokolatlan diszkrimináció látszatát kelti.

Az előítéletektől való menteségnek érvényesülnie kell az ügyfelekkel, munkatársakkal összefüggésben is – a hivatali eljárás minden szakaszában. A köztisztviselő magatartását nem irányíthatja előítélet, önkényes intézkedést nem végezhet. 

A köztisztviselőnek minden esetben ügyfélbarát módon kell az ügyeket intézni. Az ügyfél felé a közigazgatás ügyfélbarát jellemzőjét kell közvetítenie. Erre a kötelezettségére a köztisztviselőnek minden esetben és minden körülmények között tekintettel kell lennie, azt érvényre kell juttatnia. 

VII.
A pártatlanság elve

A köztisztviselő nem lehet részrehajló. Hivatali tevékenysége, feladatellátása mindenkor elfogulatlan és pártatlan kell, hogy legyen. A köztisztviselő köteles tartózkodni valamennyi önkényes intézkedéstől. Munkáját, magatartását nem irányíthatja személyes, családi, politikai vagy anyagi érdek. 
VIII.
Felelősség és szakszerűség elve

A köztisztviselőnek a feladatait a jogszabályoknak és a szakmai előírásoknak megfelelően, legjobb szakmai tudása szerint kell ellátnia. A köztisztviselő köteles feladatát, kötelezettségét határidőben elvégezni. Hibás döntései következményeit lehetőség szerint orvosolja, felelősségét másra alaptalanul nem háríthatja át. 
A munkájához igénybe vett pénzügyi és anyagi eszközöket rendeltetésüknek megfelelően kell használnia, kezelnie. 

 A köztisztviselő köteles végrehajtani felettese utasítását a Kttv. 78. §-ban meghatározottakra tekintettel. 

Elvárás a köztisztviselőtől, hogy - a szolgálati út betartása mellett - az ügyfelek, munkatársai, hivatali felettesei, a Képviselő-testület tagjai, a Polgármester és a Képviselő-testület bizottságának tagjai számára minden esetben naprakész tájékoztatást tudjon adni a felmerülő és közigazgatást érintő kérdéseikkel kapcsolatosan,.
A köztisztviselőnek szakmai tudását, képességeit, kompetenciáit folyamatosan fejlesztenie szükséges. 

A köztisztviselőnek kötelezettségeit a legjobb tudása szerint kell teljesíteni. Nem cselekedhet a nyilvánosságot, az állampolgárokat és munkatársait félrevezető, megtévesztő és szakszerűtlen módon. 

IX.
Együttműködés

A köztisztviselő köteles hivatali feladatainak ellátása során következetesen eljárni, munkája ésszerű és kiszámítható legyen. A hivatása gyakorlása során a vele kapcsolatban állók tekintetében együttműködésre, segítségnyújtásra, a kölcsönös tiszteleten alapuló udvarias szolgálatkész és előzékeny kapcsolattartásra kell törekednie.  

A köztisztviselő a jogok gyakorlása és kötelezettségek teljesítése során együttműködik az ügyfelekkel, a munkatársakkal, közvetlen feletteseivel, más eljáró szervekkel.

X.
Intézkedések megtételére irányuló arányosság

A köztisztviselőnek feladatai ellátása során biztosítani kell, hogy az általa javasolt, illetve tett intézkedések arányosak legyenek az elérni kívánt céllal.  

Intézkedései során köteles tiszteletben tartani a magánszemélyek érdekeit és az általános közérdek közötti egyensúlyt. 

Kerülni kell az ügyfelek jogainak korlátozását, ha az nincs ellentétben az elérni kívánt céllal. 

XI.
A védelem elve

A köztisztviselő a jogszabályoknak megfelelő, szakmai munkavégzés közben védelem alatt áll. 
Pártatlan és pártpolitikai-semleges magatartása, valamint szakszerű feladatellátása miatt semmilyen hátrány nem értheti.

XII.
Az összeférhetetlenség elve

A köztisztviselő köteles szigorúan betartani a Kttv. 84.-85. §-ban előírt összeférhetetlenségi szabályokat, így nem végezhet olyan üzleti tevékenységet, nem vállalhat olyan beosztást, amely összeegyeztethetetlen hivatalával, beosztásával, illetve közfeladatainak ellátásával. 

XIII.
A szolgálat elve

A köztisztviselő közvetlenül a szervezeti egysége vezetőjének tartozik felelősséggel. Köteles közvetlen felettese utasításait követni, kivéve, ha a törvény másképp rendelkezik.

A köztisztviselő adja meg felettesének a kellő tiszteletet, objektíven tájékoztassa mindazokról a tényekről és körülményekről, amelyek közvetlen munkakörével kapcsolatosak.

XIV.
A vezetőkkel szemen támasztott további etikai alapelvek

Az általános etikai alapelveken túl a vezetők esetében a vezetőkkel szemben támasztott etikai alapelveknek is érvényesülnie kell.

XV.
Példamutatás elve
A vezetőnek döntéseivel, intézkedéseivel, magatartásával erősítenie kell a közszolgálathoz, a hivatalhoz, az önkormányzathoz és a városhoz tartozás érzését. 

A vezetővel szemben szakmai követelmény, hogy: 

· szakmailag jártas, naprakész legyen az általa irányított szakmai ágazatban, szervezeti egységben;

· szakmai segítséget tudjon nyújtani a munkatársai részére;

· vállalj a feladat- és hatáskörébe tartozó döntéseit;

· szervezze hatékonyan, tervszerűen a célok elérésére törekedve a feladatok ellátását, illetve viselje azokért való személyes felelősséget;

· vegyen részt képzéseken és az ott elsajátított ismereteket adja át kollégái részére.

A vezetővel elvárt magatartási forma:

· példamutatás;

· tartózkodás a személyes előnyöktől;

· megfelelő hangnem használata;

· objektivitás;

· munkatársai jogos érdekvédelme;

· tanúsítson kellő empátiát munkatársai problémáinak megoldásában.

XVI.

Szakmai szempontok érvényesítésnek elve

A vezető köteles szakmai szempontokat érvényesíteni a közszolgálati tevékenysége során. 

Szakmai szempontok érvényesüljenek:

· a hivatali szervezeti struktúrájának kialakításakor;

· a személyi állomány létszámának meghatározásakor;

· a személyi állomány kiválasztásakor;

· a személyi állomány képzésekor, továbbképzésekor;

· a feladat- és hatáskörök arányos kialakításakor.

A vezető felelős azért, hogy a hivatalon belüli információ áramlás segítse a szakmai szempontok minél jobb érvényesülését.

XVII.

A számonkérési kötelezettség elve

A vezető feladata, hogy a hatékony és eredményes munkavégzés végrehajtása érdekében éljen számonkérési kötelezettségével.

A vezető köteles kialakítani a hivatalon belüli ellenőrzés, kontroll rendszerét és a külső auditok rendszerét. A vezető működteti és rendszeresen továbbfejleszti a belső kontroll rendszert.

A vezetőtől elvárt és érvényesített számonkérés legyen következetes és objektív. 

XVIII.

A hivatásetikai eljárás

Az etikai eljárás megindítása

Az eljárást meg kell indítani, ha az etikai alapelvek megsértésének gyanúja merül fel. 

Az eljárás megindításra a munkáltatói jogkör gyakorlója az etikai alapelv megsértése gyanújának tudomására jutásától számított 30 napon belül intézkedhet.

Az etikai eljárás megindításáról a köztisztviselőt írásban kell értesíteni. 
Amennyiben nem csak etikai alapelv sérülésnek gyanúja merül fel, hanem a fegyelmi vétség megalapozott gyanúja is, akkor a Kttv. 155. – 159. §-ban, illetve a közszolgálati tisztviselőkkel szembeni fegyelmi eljárásról szóló 31/2012. (III.7.) Korm. rendeletben meghatározott eljárásrendet kell alkalmazni.

XIX.
Az etikai vizsgálat

Az eljárás lefolytatásra egy háromtagú bizottságot jelöl ki a Jegyző az eljárás megindításától számított 3 napon belül.  
A bizottság feladata a gyanú kivizsgálása. 

A bizottság a kivizsgálást az elindítástól számított 30 napon belül köteles befejezni.

A bizottság az eljárás során köteles:

· meghallgatni a gyanúval érintett köztisztviselőt;

· megvizsgálni az ügy tárgyi bizonyítékait;

más érintett köztisztviselőt, illetve személyt meghallgatni, ha véleményük az ügy eredményes lezárásához szükséges.

Ha a eljárás alá vont köztisztviselő a bizottság által jelzett meghallgatáson nem jelenik meg, személyesen nem működik közre, az eljárást akkor is le kell folytatni. 

A bizottság a vizsgálat lezárásától számított 5 munkanapon belül írásos véleményét köteles átadni a munkáltatói jogkör gyakorlójának. 

XX.
Döntés az etikai alapelv megsértésének gyanújáról

A munkáltatói jogkör gyakorlója a bizottság véleménye alapján megállapíthatja, hogy a köztisztviselő vétkes, illetve, hogy nem követett el etikai vétséget.

Az etikai vétséget elkövető köztisztviselővel szemben kiszabható büntetés a figyelmeztetés vagy a megrovás. 

Amennyiben az etikai vétség gyanújának kivizsgálása közben a köztisztviselő fegyelmei felelősségének megalapozott gyanúja is felmerül, az etikai eljárást meg kell szüntetni és az eljárást a fegyelmi eljárás szabályai szerint kell lefolytatni.

XXI.
Záró rendelkezések

Jelen Etikai Kódex 2014………. lép hatályba.

Az Etikai Kódexben foglaltakról a hivatal köztisztviselőit tájékoztatni kell. 

Kiskőrös, 2014. június 2.
Alulírott nyilatkozom, hogy a Kiskőrösi Polgármesteri Hivatal köztisztviselőivel szemben támasztott hivatásetikai alapelveket és az etikai eljárás szabályainak tartamát megismertem és tudomásul vettem.

